**Dis de dimineață**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dis de dimineață

...

Când Oltul îmi atinge noaptea din privire,

Cu valurile-i calde ce prind soarele-n ele,

Simt cum pătrunde-n mine blânda-i strălucire

Și unda-i mă dezmiardă cu dulcea ei tăcere!

...

Oltul îmi aduce soarele aproape,

Îl prinde între valuri și-l trage către mine,

Îmi mângâie privirea cu legănări de ape

Întinzându-mi tandru și zările senine!

...

Când vântul îi atinge unda cristalină,

Îi înspumează valul ce se lovește-n mal,

Oltul nu-i râu cu apă, ci calea de lumină

Ce poartă cu el viața pe fiecare val!

...

Mă rog smerit în taină, de apa curgătoare,

Din prea plinul lui, să-mi dea și mie viață,

Și uneori îmi dă, din valurile sale,

Când soarele răsare, dis de dimineață!